DA Den Europæiske Unions Tidende C 18/8

KOMMISSIONENS AFGØRELSE

af 19. januar 2012

om etablering af Den Europæiske Unions Myndighedsgruppe for Offshore Olie- og Gasaktiviteter

2012/C 18/07

EUROPA–KOMMISSIONEN HAR —

under henvisning til traktaten om Den Europæiske Unions funktionsmåde og

fra følgende betragtninger:

(1) Artikel 191 i traktaten fastsætter mål om bevarelse, beskyttelse og forbedring af miljøkvaliteten og bestemmer, at alle EU-foranstaltninger skal understøttes med et højt beskyttelsesniveau, som bygger på forsigtighedsprincippet og princippet om forebyggende indsats og en forsigtig og rationel udnyttelse af naturressourcerne.

(2) EU's politik har til formål at mindske hyppigheden af større uheld i forbindelse med offshore olie- og gasaktiviteter, begrænse deres følger og derved give havmiljøet og kystsamfundene en bedre beskyttelse mod forurening og begrænse eventuelle afbrydelser af Unionens egen energiproduktion samt forbedre beredskabsmekanismerne i tilfælde af en ulykke.

(3) Ulykkerne i forbindelse med offshore olie- og gasaktiviteter i 2010, herunder navnlig Deepwater Horizon i Den Mexicanske Golf, har givet stødet til en gennemgang af de politikker, som har til formål at sikre, at offshore aktiviteter foregår på en sikker måde. Kommissionen fremlagde sine foreløbige synspunkter om sikkerheden inden for offshore olie- og gasaktiviteter i meddelelsen »Håndtering af sikkerheden i forbindelse med olie- og gasaktiviteter offshore« (1) den 12. oktober 2010.

(4) Risikoen for en stor ulykke inden for offshore olie- og gasaktiviteter i EU's farvande er ikke ubetydelig. Der findes offshore olie- og gasindustrier i en række EU-regioner, og der er udsigt til nye regionale tiltag i EU-farvande. Offshore produktion af olie og gas er et væsentligt element, når det gælder EU's energiforsyningssikkerhed.

(5) Selvom der allerede er eksempler på høje standarder i den nationale reguleringspraksis vedrørende offshore olie- og gasaktiviteter, vil en styrkelse af gennemførelsen af rammebestemmelserne for offshore olie- og gasaktiviteter kunne forbedre sikkerheden for offshore aktiviteter.

(6) Vedvarende udveksling af erfaringer, kortlægning af bedste praksis blandt reguleringsmyndighederne og i industrien og forbedring af gennemførelsesforanstaltninger anses for at være centrale elementer i en velfungerende regulering.

(7) Værdien af samarbejde mellem offshore myndigheder fremgår allerede tydeligt af aktiviteterne i North Sea Offshore Authorities Forum og International Regulators Forum. På grundlag af disse erfaringer er det vigtigt at maksimere effektiviteten af overførslen af erfaring og viden i hele EU via en formaliseret struktur, der dækker hele Unionen.

(8) Den Europæiske Unions myndighedsgruppe for offshore olie- og gasaktiviteter bygger primært på de nationale reguleringsmyndigheders aktiviteter og bør inddrage erfaringer fra relevante interessenter i sine aktiviteter, herunder relevante tredjelande. Myndighedsgruppen bør muliggøre overførsel af viden blandt interessenter og være behjælpelig i udarbejdelsen af formelle retningslinjer med hensyn til bedste praksis.

(9) Målsætningerne for offshore myndighedernes samarbejde om spørgsmål, der relaterer til forebyggelse af og beredskab ved større uheld, supplerer også målsætningerne for den stående arbejdsgruppe for mine- og udvindingsindustrien nedsat i henhold til artikel 6 i Rådets afgørelse 2003/C 218/01 om nedsættelse af et rådgivende udvalg for sikkerhed og sundhed på arbejdspladsen. De supplerer ligeledes dette udvalgs målsætninger.

(10) Der bør fastsættes regler for frigivelse af oplysninger fra myndighedsgruppens medlemmer, uden at det berører Kommissionens sikkerhedsforskrifter, der er fastsat i bilaget til Kommissionens afgørelse 2001/844/EF, EKSF, Euratom.

(11) Alle personoplysninger angående myndighedsgruppens medlemmer behandles i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (2) —

BESTEMT FØLGENDE:

Artikel 1

Genstand

Hermed nedsættes Den Europæiske Unions Myndighedsgruppe for Offshore Olie- og Gasaktiviteter (i det følgende benævnt »myndighedsgruppen«).

Artikel 2

Opgaver

1. Myndighedsgruppen skal først og fremmest være et forum for udveksling af erfaringer og ekspertise mellem nationale myndigheder og Kommissionen.

2. Myndighedsgruppens aktiviteter koordineres med andre relevante ekspertgruppers aktiviteter og kan omfatte alle emneområder, der relaterer til forebyggelse af store uheld og beredskab inden for offshore olie- og gasaktiviteter i og i givet fald uden for EU.

3. Særligt angående følgende emner fører myndighedsgruppen drøftelser og bistår og kommer med udtalelser til Kommissionen enten på dennes anmodning eller på eget initiativ:

a) fastlæggelse af prioriteringer for udformningen af retningslinjer, standarder og bedste praksis i olie- og gassektoren

b) forberedelse eller igangsætning og overordnet styring af udformningen af retningslinjer for branchens bedste praksis

c) fremme af hurtig informationsudveksling mellem Kommissionen og nationale myndigheder (med henblik på erfaringsudveksling), f.eks. angående forekomst af, årsager til og beredskab ved store ulykker samt episoder, der kunne have ført til store ulykker, og operationelle efterretninger om boreinstallationer, som påtænker at flytte mellem medlemsstater

d) understøttelse og fremme af konsensus mellem Kommissionen og nationale myndigheder med hensyn til den bedste reguleringspraksis

e) understøttelse af udveksling og udlån af medarbejdere mellem nationale myndigheder for at øge deres viden og erfaring

f) udveksling af oplysninger angående anvendelse af national lovgivning og EU-lovgivning og –politikker, der berører offshore olie- og gasaktiviteter, herunder foranstaltninger med det formål at forhindre overlagte kriminelle handlinger mod disse aktiviteter, og at hjælpe Kommissionen med at overvåge gennemførelsen af den relevante EU-lovgivning.

Artikel 3

Høring

1. Uden at dette berører artikel 2, kan Kommissionen høre myndighedsgruppen om ethvert spørgsmål, der vedrører store risici inden for offshore olie- og gasprospektering, -efterforskning og -produktion.

2. Myndighedsgruppen hører Kommissionens andre ekspertgrupper, hvor der er sammenfaldende interesser, for at sikre, at andre grupper bliver opmærksomme på spørgsmål, der er relevante for dem, og for at modtage oplysninger, der kan have interesse for myndighedsgruppen.

Artikel 4

Medlemskab — udnævnelse

1. Myndighedsgruppen består af medlemsstaternes myndigheder med ansvar for det reguleringsmæssige tilsyn med offshore olie- og gasaktiviteter og dertilhørende politikspørgsmål.

2. Medlemsstaternes myndigheder udpeger deres egne repræsentanter.

3. Navnene på medlemsstaternes myndigheder offentliggøres i registret over Kommissionens ekspertgrupper og andre lignende enheder (»registret«).

4. Indsamling, behandling og offentliggørelse af personoplysninger finder sted i overensstemmelse med forordning (EF) nr. 45/2001.

Artikel 5

Drift

1. Myndighedsgruppen har en repræsentant for Kommissionen som formand, og denne kan udnævne en medformand.

2. Efter aftale med Kommissionens tjenestegrene kan myndighedsgruppen nedsætte undergrupper til at undersøge specifikke spørgsmål på grundlag af et passende mandat, f.eks. udveksling af bedste praksis. Sådanne undergrupper opløses, når deres mandat er opfyldt.

3. Repræsentanter fra de berørte sektorer, herunder industrien, fagforeningerne, det akademiske miljø, forskningsorganisationer, ngo’er, relevante EU-agenturer, tredjelande og andre interessenter kan på formandens invitation deltage i myndighedsgruppens arbejde. Derudover kan enkeltpersoner eller organisationer, der kan bidrage til myndighedsgruppens arbejde, tildeles observatørstatus.

4. Myndighedsgruppen og undergrupperne mødes almindeligvis i Kommissionens lokaler i overensstemmelse med de procedurer og den tidsplan, som den fastsætter. Hvis sekretariatsforretningerne ikke stilles til rådighed fra anden side, varetages de af Kommissionen.

5. En medlemsstat kan indhente en udtalelse fra myndighedsgruppen angående dokumenter og offentliggjorte oplysninger om store risici inden for offshore olie- og gasaktiviteter i henhold til bestemmelserne i gældende EU-lovgivning.

6. Myndighedsgruppen skal jævnligt rapportere om sine aktiviteter, særligt angående kortlægning og implementering af bedste praksis og sikkerhedsresultaterne i offshore industrien.

7. Myndighedsgruppen holder møde mindst én gang om året.

8. Udvalgte medlemmer af myndighedsgruppen og formanden mødes mindst en gang om året med modparten fra den stående arbejdsgruppe for mine- og udvindingsindustrien for at drøfte de to organisationers arbejde i den foregående periode og dele fremtidige arbejdsplaner.

9. Oplysninger, som erhverves ved deltagelse i myndighedsgruppens eller dens undergruppers arbejde, må ikke videregives, hvis de efter Kommissionens mening vedrører fortrolige anliggender.

10. Myndighedsgruppen fastsætter selv sin forretningsorden på grundlag af standardforretningsordenen for ekspertgrupper.

Artikel 6

Mødeudgifter

1. Der ydes ikke vederlag for det arbejde, der udføres af deltagerne i myndighedsgruppen eller dens undergrupper.

2. Deltagernes rejse- og opholdsudgifter i forbindelse med myndighedsgruppens eller dens undergruppers aktiviteter refunderes af Kommissionen i overensstemmelse med de i Kommissionen gældende bestemmelser.

3. Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.

Udfærdiget i Bruxelles, den 19. januar 2012. På Kommissionens vegne Günther OETTINGER Medlem af Kommissionen

(1) COM(2010) 560 endelig.

(2) EFT L 8 af 12.1.2001, s. 1.